Pahoinpidellyn keravalaispojan äiti kritisoi voimakkaasti koulun toimintaa.

Joku oppilaista kuvasi tapahtuman videolle. Kuvakaappaus videolta

Keravalla Sompion koulussa tapahtui torstaina aamupäivällä pahoinpitely välitunnilla koulun sisätiloissa.

Pahoinpitelyn uhriksi joutuneen ysiluokkalaisen pojan äiti kritisoi koulun henkilökunnan toimintaa tapauksen selvittelyssä. Äidin mielestä koulun henkilökunnan toiminta tilanteessa oli puutteellista.

– Kun toinen poika oli lopettanut, poikani oli itse mennyt terveydenhoitajalle ja saanut särkylääkkeen ja kylmäpussin. Minun mielestäni henkilökunnan olisi pitänyt soittaa poliisit paikalle ja toimittaa uhri päivystykseen, mutta mitään tällaista ei tapahtunut. Minulle soitettiin töihin, että koulussa on tapahtunut ”pieni välikohtaus”. Kyse ei ollut mistään pienestä läppäisystä.

Oppilas kuvasi videolle

Joku oppilaista oli kuvannut tilanteesta videon, jota oli jaettu Snapchatissa. Iltalehti on nähnyt kyseisen videon, mutta ei julkaise sitä sen sisältämän raa’an väkivallan vuoksi.

Videolla näkyy, miten toinen poika potkii maassa polvillaan olevaa poikaa monta kertaa polvella päähän ja hakkaa nyrkeillä ja kyynärpäällä.

– Kun sain videon käsiini, minulla pyörähti sydän monta kertaa rinnassa. On ihan älytöntä, että tällaisia asioita painetaan villaisella. Koulun pitäisi olla turvallinen paikka, jossa lapset saavat käydä rauhassa.

”Minulle vähäteltiin tapahtunutta”

Äidin mukaan koulussa asiaa oli selvitetty aluksi siten, että hänen poikansa oli pyydetty rehtorin luokse kolme tuntia tapahtuneen jälkeen.

– Rehtori sanoi minulle, että asia on sovittu ja kaikki on ok. Minun mielestäni minulle vähäteltiin tapahtunutta.

Äidin mukaan rehtori oli lähettänyt kaikille vanhemmille Wilma-viestin sen jälkeen, kun äiti oli itse julkaissut pahoinpitelyvideon Facebookissa.

– Puolen tunnin päästä videon julkaisusta rehtorilta tuli viesti, jossa hän kertoi, että asiaan tullaan puuttumaan maanantaina ja että kaikki yläkoululaiset voivat tarpeen vaatiessa saada keskustelutukea.

Äiti kertoo tehneensä tapauksesta rikosilmoituksen Itä-Uudenmaan poliisille rikosnimikkeellä pahoinpitely. Hän sanoo, että hänen poikansa vaihtaa tapauksen jälkeen koulua.

– Onni onnettomuudessa oli, että selvittiin mustelmilla. Henkinen puoli on tietysti ihan eri juttu.

”Tapaukseen puututtiin”

Keravan kaupungin viestintäjohtaja Vivikka Richt sanoo, että tapaus on Keravan kaupungin tiedossa ja asiasta keskustellaan koulussa. Hän ja koulun rehtori Risto Kilvelä sanovat, että tilanteeseen puututtiin heti, kun se havaittiin.

– Tilanne on ollut. Heti kun koulun henkilökunta on huomannut, että tällaista on tapahtumassa, siihen on menty väliin. Koulun henkilökunta on erottanut henkilöt toisistaan, Richt sanoo.

Rehtori sanoo, että alueella on ollut tilanteen tapahtuessa välituntivalvoja ja asiaan on puututtu heti. Hän lisää, että asiaa selvitetään myös koulun ulkopuolella, sillä koulun mahdollisuudet selvittää tapahtunutta ovat rajalliset.

Richt sanoo, että tapaukseen osallistuneiden nuorten vanhempia on ohjeistettu tapahtuneen jälkeen tekemään rikosilmoitus tapahtuneesta. Hän sanoo, että molemmat kävivät terveydenhoitajalla, mutta tarvetta lääkärintarkastukseen ei ollut.

– Koulussa käydään tilanne läpi ja se, miten tällaista voisi ehkäistä tai pistää mahdollisimman pian poikki. Näitä ei voi sinänsä ennakoida, mutta voidaan ennakoida, että nuorilla joskus kiehuu yli, Richt sanoo.

Kilvelä kertoo, että maanantaina tilannetta käydään jossakin muodossa läpi koulussa.

– Tällaiset tilanteet eivät missään nimessä saa toistua koulussa, Richt sanoo.